**Biblioteca de rouă**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frate,

Am văzut ţări bogate

În care-aş fi rămas

La fel de sărac.

Frate,

E plină lumea de punţi

Pe care trebuie să le treci

Înfrăţindu-te cu dracul.

Frate,

Eu pot muri oricând,

Dar nu şi oriunde.

Eu nu pot muri

Decât cu chipul răsfrânt

„în acest geniu al ierbii

Care e roua”.

\* \* \*

Lui Dan Verona

Cuprinsu-m-au frăţeşte

Braţele crucii

Pe care o duc.

Cu trupul ei cald

M-am învelit.

\* \* \*

Ludmilei şi lui Anatol Vidraşcu

Aceştia suntem noi:

Buni cât se cuvine

În mijlocul răului.

Răi – niciodată.

Se miră noaptea

Că a clocit sub ea

Întuneric,

Dar au ieşit pui de lumină.